Staat se dokters gaan Agrizzi nou ondersoek | Maroela Media
Angelo Agrizzi, voormalige hoof van Bosasa, tydens 'n vroeëre hofverskyning. (Foto: Timothy Bernard/ANA)
Staatsdokters sal Angelo Agrizzi nou ondersoek om te bepaal of hy in staat is om verhoor te word.
Agrizzi is die voormalige bedryfshoof van Bosasa. Saam met hom in die beskuldigdebank is Linda Mti, die voormalige kommissaris van korrektiewe dienste, Patrick Gillingham, die voormalige finansiële beampte van korrektiewe dienste, en Andries van Tonder, die voormalige finansiële hoof van Bosasa.
Die saak teen hulle hou verband met vier tenders van R1,8 miljard wat tussen 2004 en 2007 aan Bosasa Operations en sy filiale toegeken is. Die kontrakte was vir die lewering van spysenier- en opleidingsdienste, installering van kringtelevisiekameras, installering van grensdrade, en die verskaffing van televisiestelsels en moniteringstelsels.
Agrizzi was egter maande laas in die hof – glo weens sy swak gesondheid – en 'n staatspulmonoloog sal hom nou ondersoek om vas te tel of sy gesondheid van so 'n aard is dat hy verhoor kan word.
Hy word daarvan beskuldig dat hy Vincent Smith, 'n voormalige parlementslid, omgekoop het om te help verseker Bosasa kry winsgewende staatstenders. Agrizzi het aanvanklik saam met Smith tereg gestaan, maar die sake is geskei weens Agrizzi se swak gesondheid.
Smith hou vol die geld was 'n lening, 'n bewering wat Agrizzi ontken.
Agrizzi het Donderdag 'n aansoek by die Palm Ridge-handelshof ingedien waarin hy gevra het dat sy borgtogvoorwaardes verslap word, maar betoë is nie in die hof gevoer nie. Die staat het die aansoek boonop teengestaan.
Agrizzi se borgtogvoorwaardes bly intussen onveranderd, buiten die voorwaarde dat hy voortaan by die Douglasdale-polisiestasie moet aanmeld.
Sindisiwe Seboka, woordvoerder van die ondersoekdirektoraat, sê die hof het ook 'n lasbrief vir Agrizzi se inhegtenisneming uitgereik wat oorgehou word tot die volgende hofverskyning op 2 Maart aanstaande jaar.